
YELOD 31 NÜM:7 2021 YULUL 


O Volapükaflens valöpo! 


Ün 2020 buk sperantik fa jiel Věra Barandovská-Frank tiädü 
„Interlingvistiko. Enkonduko en la sciencon pri planlingvoj’ (= „Bez 
vüpükav. Tidodem nüdugöl ini nolav tefü disinapüks”; kot di 
ISBN’: 978-83-65483-53-9; ladet nunäda: „http://interl.amu.edu.pl/ 
interlingvistiko/barandovska __interlingvistiko.html’) pepübon. Tefon 
yegädis mödik (davob pükas pepenöl, 
dadiläd mekavapükas, yufapüks slavik, 
disinapüks cifik, e ret), ye bo mu veŭz 
tos, das ninädon notetis tefü jenotem 
Volapüka de daved ona jü yel: 2019, 
keninükamü lifajenotemils cifalas valik. 
Us igo kanoy logön fotografoti ela Her- 
mann Philipps in ked cädik bal ko pöträts 
elas ,Kerckhoffs’ ed ,A. de Jong’ (liedo 
fotografots elas ‚Brian Bishop’ e ‚Ralph 
Midgley’ defons). | resodatopeds veüŭtik 
Volapükamufa nuik pemäniotons (too 
nen bukem bevüresodik ela Oleg 
Temerov). 

Fe nün anik lebuka dö pats pülik no binon kredabik (as sam, 
das kadäm balid äbinädon-la me limans 29), ab kodidob atosi 
pöles in fonäts lovelogamik klatädik, e lecedob penädi fa 
el Barandovská-Frank komandabiki pro valans, kels nitedälons in 
bevüpükav, jenotem Volapükamufa, ä reidons speranto. Spelom, 
das niverastudans anik, kels olärnons bevüpükavi u sogädaz 
pükavi yufü tidabuk at, ovilons nolön mödikumosi dö Volapük ed 
ovedons Volapükans plägik, redakan: Aruk £ tojo yé 


PADS: 61 jü 72. 

Hiel Alrond e renar magivik. 


Fa „Evgeny A. Khvalkov’, tiäd rigik: ,Alrond and the Magic Fox’, 
ini Volapük petradutöl fa ,Hermann Philipps’. 


Dr. Evgeny A. Khvalkov binom profäsoran plödaleodik pö 
niver konömava, räyun jenava tö ,Sankt-Peterburg’, Rusän. 


Sevols-li konoti dö hiel Alrond e renar magivik? Okonob 
oles oni. 


Reto, renars magivik ai nog lifons jünu seimo in vol. Tio 
nemögos ad fanön onis, bi vemo fägons demü magiv. Ed ömna, 
ven renar somik rönon da fot e kontagon me göb oka tuigis e 
bimülis, spags flitons de göb sülio e gefalons sui glun; mens 
nemons spagis at : stels jutöl. Semikna ye renars magivik pu- 
bons pö mens. Atos obinon yegäd konota obsik. 


Seimna ädabinom lesiör bäldik, kel älifom tö kep: 
,Bertoar’, ed älabom sonis kil. Posä hibäldikan ideadom, son 
bäldikün ägerom kasedi e glunidalabi lölik ma kösöm ettimik, 
telidan ägerom pädäni in vilag sa kultanami, e yunikünan : 
,Alronď’ ägetom te glävi fata okik e jevodi bäldik. Blod bäldi- 
kum ägivom ele ,Alrondď’ bodedi e hämi pro täv, ed äsagom, 
das ömogolomöd ad tuvön benofäti omik votaseimo. 


Hiel Alrond äpreparom oki pro täv. Äsludom ad golön lü 
zif : ,Adtiarn’ lü kur rega : ,Taravon’, hikel - so äsagoy - beno 
äpelom-la noubanes kuradik e visedälikes. ,Alrondď’ kluo 
ätävom lü ,Adtiarn’. 

Pos tim anik el Alrond ävedom fenik e faemik, klu äseidom 
oki len sim fota. Ekö! logod renara äpubon dese viburnabimül. 
Hirenar älülogom eli Alrond, ed el Alrond älülogom renari. 
E renar äspikom: 

„Vipob ole poszedeli gudik, o hiyunan! Logob hämi jönik. 
Ba ogivol-li obe dilodili ota?” 

E do el Alrond älabom te bodi e hämi atis, äbinom man 
gudik, klu ägivom renare dilodili häma, ed äkonom ome, vio 

blods oka iträitoms omi, e das ögolom lü ,Adtiarn’ lü kur rega : 
,Taravonp’. 


„Ekö!” renar äsagom, „ba sötob-li kegolön ko ol ad tuvön 
läbi id obiki? Fümo binol hilepul gudik, ab binol vemo balu- 
gälik. Obo ye sevob käfedis valasotik, e ba id okanob yufön oli. 
E posä ulükömobs ini ,Adtiarn’, olüyumol ad galädanef 
rega : ,Taravon’, ed ob obinob nätäpretan pro lebüral : Beren- 
gar’. Sevob pükis valasotik : ,Garegin’, püki di ,Adelnia’ ed igo 

püki elas ,Igeruldv’. 


„Benö!” el Alrond äsagom, „binos blesirikum ad golön kobo 
ve veg. Kekömolös ko ob!" 


Ed ägoloms äl zif: ,Adtiarn’. Suno älükömoms, e reg: 
,Taravon’ äcälom eli Alrond obsik as legalädan pösodik, bi 
kapiten galädanefa äbinom flen bäldädik büätana : fat mana 
yunik; zuo el Alrond vemo äsümom ad fat oka tefü logod, 
kurad e täläkt. E renar äprimom vobi in lebür regik ed 
ästunükom alanis me sev okik pükas. Penans, konsälals, 
lebüral e reg it ästunoms dö vised renara. 


Reg älabom dauti matovik. Sosus älogof hieli Alrond, 
älelöfädikof dö om; man yunik leigo äplidom ledauti. In regän 
et ye kösöm ädareigon, das noe ledaut no ädalof välön 
hilelöfäbi ma plüd oka, abi igo reg it : fat ofa < no äkanom - äsi 
in regäns tio valiks - meikön mati dauta okik ma ced oka. Pas 
mäted vemik ämuton jenön, ed alseiman, kel öbinom vikodik, 
ömutom getön i ledauti asä jigami. Ed ibä ledaut äbinof lädül 
matovik ä daut balik rega : ,Taravon’, e bi reg it äbinom bäldik, 
lebüral e konsälals ädränoms omi ad suno meikön mätedi, 
ed ad matükön ledauti ko vikodan. 

„Neodobs,” äsagoms, „fovani digädik pos ol, sevabo : plini u 
lesiöri glorik, nämaladälik, täläktik ed almodo digädiki; no 
vipobs regi valasotik.” 

Reg ämutom dälälön e meikön mätedi. Glumäliko el Alrond 
ägekömom lomio de dün, e renar äsäkom ome: 


„O flen oba! kikodo binol-li so lügik? Kikodo logotol-li so 
glifiko?” 

„Lio sötoböv-li no binön glifik?” el Alrond ägespikom. „Reg 
elonom mätedi, e vikodan ogetom ledauti asä jigami, e jile- 
löfäb obik ovedof jimatan lesona u lesiöra foginikas.” 


„Kikodo no kompenol-li pö mäted?” renar äsagom. „Fe fat 
olik äbinom lesiör pöfik - ed ol binol nog pöfikum -, ab famül 
ola binon noubik, e tribütabim olik leno nepluon leigodü ut 
regas. Zuo binol man labü näm e sagat.” 


„Völ” el Alrond äsagom. „Kredob ye, das mäts atna no 
obinons kösömiks : ni okomipoy me sped ud ojütoy sagitis, ni 
ogebädoy glävi.” 

„Ab ga labol obi! Oyufob oli dü mäts regik”, renar äge- 
spikom. 

El Alrond ävätälom atosi, ed äbaicedom. Renar täno äfä- 
nülom göbi, e spags goldik äfalons sui man yunik. E do el 
Alrond ya büo äbinom jönik e zuo äbinom riskan, äsä äda- 
binoms nemödiks, nu älunidom me lit magivik ed äbinom so 
nämik äs hinämans kildeg. 


Ven tim mäteda älükömon, regs, lesons, düks, grafs, bao- 
nans e lesiörs de Vesüdajolän lölik - ed igo anans de nisuls 
Ragipelaga - äkömoms lü ,Adtiarn’. Dels balid kil pälifädons 
me tornuvs, yag e zälafidäds, ed el Alrond äpluom lä votans 
tefü valikos : komip me sped, komip me gläv, jütam me car, 
jütam me rabalet, e danüd. Ed el Alrond äbenokondötom 
vemo kuriko : matilisitan veratiälik pro ledaut! Ye mäts regik 
äbinons fikulikums ka danüds kurik. 


Äbinos tim pro mät balid. E reg äsagom: 

„Ün yel büik dük: ,Larhelm’ ela ,Moremontť’ ägivom obe 
sidis milagik anik, kels prodons mödoti lultumik. Bod binü 
vuit at pemeköl labon patöfis so milagikis, das blögädil bal 
saidon ad nulüdön hidaülani. Feilans obik äsovons grenis 


milagik at in feilaläneds oksik, e jenöfo klop äbinon nensamik. 
Ab ekö! neläb kion! : alneito ek kömon e vuiti lufidon. E ven 
sedob galädanis ad fanön tifani, valans slipikoms. Kim olas, o 
lesiörs glorik! ojelom-li feilalänedis obik vuiti milagik prodölis 
e leigüpo ofanom-li ravani klänöfik ed oblinom-li oni foi ob?” 

Regs, lesons, düks, grafs, baonans e lesiörs valiks - e leigo 
hiel Alrond - äbluvoms. Ägolom lomio ed äkonom renare dö 
bligäd regik. E renar ägespikom: 


„Sevob tifani vuita : binos probodamost. Fölolöd konsäli 
obik, slipolöd saido aneito, e täno ogolobsös ad küpedön tifani 
ün neit. Alo no oglömolöd ad fäisteigädön lilis olik.” 


So ädunoms. Ven neito regs, lesons, düks, grafs, baonans e 
lesiörs valiks äsegolädoms ad galedön feilalänedis, proboda= 
most änilikon ed ätrompeton me probod oka, dub kelos valans 
äslipikoms. El Alrond ye ifäitegom lilis oka, äsä renar ibüdom 
ole, e no äslipikom. Sosus tifan äprimon ad deyebidön 
feilalänedi regik, el Alrond e renar oka ästeifüloms ad fanön 
probodamosti. Lunüpo no äkanoms damütön oni, jüs renar 
äbunom sui most ed äjedom jaini zü on. 


Ün göd el Alrond ädugom probodamosti foi reg. Reg 
päsüpädom, ed älelobom äd ädanom eli Alrond. Regs, lesons, 
düks, grafs, baonans e lesiörs foginiks ävedoms glötiks : 
islipoms dü neit lölik, du el Alrond e renar äfanoms mosti. Ed 
äplotoms ta el Alrond, ye äklänedoms desini oksik. 

Täno äbinos tim pro mät telid. E reg äsagom: 

„Ün yel büik reg : ,Aethelstan’ ela ,Damyria’ ägivom obe jepi 
jipas goldinalainaskinik. Nu binos tim ad jimön onis. Lain onas 
binädon me goldin rafinik, mutob ye sagön, das jips at vemo pla- 
fons, e jünu nek äkanom jimön onis. Kim olas, o lesiörs glorik! 
okanom-Ś-li jimön jipis, kobükön laini goldinik e blinön oni obe?” 

Regs, lesons, düks, grafs, baonans e lesiörs valiks - e leigo 
hiel Alrond - äbluvoms. Ägolom lomio ed äkonom renare dö 
bligäd regik. E renar ägespikom: 


„Atos no fikulon, o flen obik! Fölolöd konsäli obik, slipolöd 
saido aneito, ed odelo ogolobs ad jimön jipis goldinalaina- 
skinik.” Fin dila balid. Fövot ofovon. 


PLIN SMALIK. 
Kapit: 13 (fin). 

Ye älonülom säkis nog votikis: 

„Lio kanoy-li dalabön stelis?” 

„Lū kin üfo dutons-li?” büsidan ätaspikülom muriko. 

„No sevob osi. Dutons lü nek.” 

„Klu binons obiks, bi binob balidan, kel etikon dö atos.” 

„Ed atos ebinon-li saidik?” 

„Lesi! Ven tuvoy diamoini, kel duton lü nek, vedükoy oni 
okiki. Ven letüvoy nisuli, kel duton lü nek, vedükoy oni okiki. Ven 
bü valans reafoy ad tikamagot, koedoy pätön oni; so vedükoy oni 
okiki. E tefü ob: dalabob stelis, bi nek bü ob ereafon ad tiket ad 
dalabön onis.” 

„Atos binon verätik”, plin smalik äsagom. „E kisi dunol-li tefü 
ons?” 

„Guvob onis. Numob e numob ai dönu onis”, büsidan äsaz 
gom. „Atos binon fikulik. Ab binob man fefik!” 

Plin smalik no nog päkotenükom. 

„Obo, if dalabob särvigastofädi, kanob lenükön züi särvig oka 
e kesumön ko ok oni. Obo, if dalabob flori, kanob plökön e kez 
sumön ko ok oni. Ab leno kanol-la tovädokobükön stelis!” 

„Nö! Ab kanob pladön onis pö bank.” 

„Kisi atos sinifon-li?” 

„Atos sinifon, das penob sui papürabledil numi stelas obik. 
E poso lökofärmükob papürabledili et niniü layet.” 

„Ed atos binon-li valikos?” 

„Atos binon saidik!” 

„Binos yofik”, plin smalik ätikom. „Binos saido poedik. Ab no 
binos vemo fefik.” 

Plin smalik älabom tefü dins fefik suemodis lönik okik, kels 
vemo ädistons de uts daülanas. 

„Obo”, nog äsagom, „dalabob flori, keli begifülob aldelo. Daz 
labob volkanis kil, kelis klinükob alvigo. Bi klinükob id uti, kel 
ekvänikon. Ba atos seimüpo oklülädon-la binön frutik. Frutos 
volkanis oba e frutos flori oba, das dalabob onis. Ab stels labons 
fruti nonik de ol...” 

Büsidan ämaifükom mudi, ab no äkanom tuvön vödis ad 
gespikön, e plin smalik ädetävom usao. 

„Daülans vo binons fümiko bisariks”, balugäliko äspikom 
ninälo oke dü täv okik. Fövot ofovon. 








DOG ELAS ,BASKERVILLES’. 


Fa hiel ,Arthur Conan Doyle’. Petradutöl fa hiel ,Oleg Temerov’. 
Tradutod papübon bai koräkots pülik fa hiel ,Daniil Morozov”. 


KAPIT KILID (fin). 
„Top et binon-la natädik.” 


„Si! züäd et binon digädik. Üf diab desironöv ad 
kompenön pö dunikam menas...” 


„Klu ol it lüälol ad plänäd susnatik.” 


„Kekodädans diaba kanons binädön me mid e 
blud, vo-li? Primo säks tel stebedons obis. Ut balid: va 
krim seimik piduinon-li valemo; ut telid: kis krim 
binon-li e lio at piduinon-li? Dido, üf nilud dokana: 
Mortimer’ veräton, e tadunobs nämädis plödü lons 
natöfik Nata, täno vestig obsik finikonös. Ab bligidobs 
ad fiblufön hüpotetis votik valik, büä ugeikobs ad et. 
Anu färmükobsös fenäti at dönu, üf no dodol osi. 
Binos bisarik, ab cedob, das lutem densitik födon 
leküpäli me tik. Nog no nedob ninikön ini bog ad 
tikön, ab atos binon kludod tikavik cödotas obik. 
Äletikol-li dö jenot?” 


„Si! ätikob nämöfiko dö on dü del lölik.” 
„Ad kludod kinik ereafol-li tefü atos?” 
„Binon vemo brulik.” 


„Binon ebo somik. Nebaiäds dabinons pö din at. 
Samo votikam futanüpedotas. Lio plänädol-li atosi?” 


„Hiel „Mortimer’ esagom, das etan äbegolom dili et 
laela su futofinots oka.” 


„Te esösagom utosi, kelosi fopan seimik älesagon 
pö dasäkam vestigik. Kikodo men nedon-li begolön 
laeli su futofinots?” 


„Kikodo-li täno?” 

„Etan ärönom, o Watson”! ärönom däsperiko, äröz 
nom demü lif okik, ärönom jüs ikoedom spranön ladi 
okik ed ideifalom sui logod okik.” 


„Ärönom... de kis-li?” 


„Atos binon säkäd obsik. Jonäds dabinons, das 
man älienetom dub dred lebüä ijutedom ad rönön.” 


„Demü kis kanol-li lesagön atosi?” 


„Büfo niludob, das kodian dreda omik älügolon lü 
om vegü maräd. Üf äjenos ebo so, bi etos jinon mu 
kredabik, täno te men süeni oka iperöl ärönonöv de 
dom plas lü on. Üf temunod zigana veratonöv, täno 
ärönom, ävokädölo ad yuf, lüodü utöp, kö yuf töbo 
päspeton-la. Zuo kini ästebedom-li pö neit et, e ki- 
kodo ästebedom-li etani pö lael taxudik plas pö dom 
lönik?” 

„Cedol-li, das ästebedom eki?” 


„Äbinom bäldilik e malädülik. Kanobs büocedön, 
das äduinom spati soarik, ab glun äbinon luimöfik e 
neit mistomik. Binos-li kredabik, das äkanomöv staz 
nön dü minuts lul u degs, äsä dokan: Mortimer’, 


VII:69:2021 


suemamod kelana binon plagälikum, kas klienoböv 
ad dasevön, ekludom se zen zigara?” 


„Ab etan äsegolom ad spat alsoariko.” 


„Cedob, das no ästebom-la alsoaro lä marayan. 
Güo notets dabinons, das ävitom marädi. Ab tü neit 
et ästebom us. Neit et äbinon lätik büä üdetävom lü 
‚London’. Din fümikon pianiko, o ‚Watson! Yumedi- 
kumon. E nu lovegivolös obe viäli obik, ed ozögobsös 
mediti fovik säkäda at sovüo jüs ukosädobs ko dokan: 
Mortimer’ < e siör: Henry Baskerville’ < ogödo.” m 


Fövot konota ofovon. 


VOLAPÜKANES DÖ DATIF. 


Dil velid. Fa ,Daniil Morozov”: vicifal. 
2. Getan nüna (fövot). 


2.2. Datif nen värb. 


Beladetäb i kanon pamalön medü datif nesekidik, kel jäfidon as 
tiäd u dediet. El „Volapükagased pro Nedänapükans” älabon tiädis e 
dedietis mödikis somikis, as sams: „Volapükaflenes obsik ed utanes, 
kels nitedälons in Volapük”; „Volapüūkaflenes obsik”; „Volapükanes 
valik”. I| daloy cedön, das pö jenets sümik subsat ut pemoädon, keli 
fümetonöv läod in datif (ďsams subsatas somik: pened, penäd, nun, 
beg, lüspikot, ...). Lölot somik vödas me subsat in nominatif e subsat 
in datif binädöl kanon jäfidön as tiäd. Sams: „Pened Volapükanes de 
cifal: Jakob Sprenger ”; „Pened redake dö mob söla: ,Johann 
Schmidt’ ”; „Pened de Paulus’ elanes di ,‚Roma’ ”; „Pened de Pau- 
lus’ Galatiyänanes”; „Pened de Paulus’ ele ‚Timotheus ”; „Beg 
pükavanes stimik, kels kompenons pö kobikam tü 1936, gustul, 26 
<...>”; „Nun Yuropanes valik” (tiäd penäda); „Pened notik slopanefe 
diala obsik” (donatiäd). Balna pö tiäd poedota se Deutänapük 
pitradutöla ön jenet ot pla datif pägebon subsat po präpod: „lü”, 
sevabo: „Lü „Schleyer ”. Bo ettimo flun püka rigädavödema äkodon 

defi datifa. Ma küpedots obik, sis yel: 1950 < redak ela „Volapüz 
kagased pro Nedänapükans” lölöfiko estopedon ad gebädön datifi 
nesekidik pö tiäds, ab äpenon samo: „Lü reidans lestümik obsik”. Ba 
kod atosa äbinon utos, das mäniot gebäda somik datifa ädefon in 
el „Gramat Volapüka”. Bü brefüp jenäd güik äjenon, sevabo ma 
dibätükam progedik nola Volapüka donatiäd gaseda obsik pianiko 
pävotükon, jüs datif ivikodon. Leigodolsös sotülis anik donatiäda et: 

„Sirkülapenäd ad Volapükaflenef” (nemu dü yel: 1993), „Sirkülaz 

penäd lü Volapükaflens valöpo” (sis yel: 1994), „Sirkülapenäd Vola- 

pükaflenes valöpo” (sis yel: 2014), „Sirkülapenäd Volapükanes 

valöpo” (sis yel: 2020). 

Jenets sümik binons kedets primik penedas paostolana, ven no 
subsat, ab värb (penob, penom) defon, as sams: ,Paulus’ <...> ko- 
mote Goda, <...> saludanes pevälöl, ed i valanes in tops valik (pened 
balid elanes di ,Corinthus’: I, 1, 2); ,Paulus’ <...> svistes saludik ä fie- 
dikes in Kristus tö ,Colossae’ (elanes di ,Colossae: |, 1, 2). 

In natapüks datif nesekidik suvo pagebon i pö noetil dö lüspikäb 
fo vöds paspiköl in dramat, pö nüpenäd su din palegivöl, pö lüodiz- 
jonian sütadakosädik. Ma vödems dasamik Volapükik, Volapüko pö 
jenets at daloy gebön subsati kobü präpod: lü. Ekö! sams anik: 

e Man (lü flen okik): „Kanol-li prünön obe moni? Labob monadefi.” 

e Himatan Lamerikänik lü jimatan yunik okik: „O darling’ ! fided 
at binü zibs peflödöl binon süperik! Esäflödol-li ol it vali?” 

Ye pö telspikots i binon mögik datif, sam: 

e Jipul bal jipule votik: „Dins smalik et oma bemagivons obi: vilad 
smalik oma, yakt smalik oma” (saitoti at kanoy träiton as set 
defik, pö kel värb: sagof < pemoädon). 

Pö nüpenäd su legivot datif no äkomädon, as sam: 


e .älofom zigarülis se bokod largentik labü nüpenäd sököl: „Lü 


1” 


kevoban digik obik. Presidal: ,Truman’. 


In nunedapenäds pö tikodayumäts sümik kanon pagebön el pro, 
sam: Te pro tävans (bagaf: 204 < ela „Gramat Volapüka”). 

Datif nen värb i suvo komädon pö spikeds, vokäds, notodam 
dana, vipa, glida, e reta. Jenets somik ma bagaf: 205 < ela „Gramat 
Volapüka” paträitons as sets defik, pö kels demü bref e nüvobed 
fäküköl vöds mödik pemoädons. Ekö! ön mod kinik el Arie de Jong 
edönujafädom spikedi Volapüka: 

(näi püks difik vola) lüvipobs menefe bal, püki bal. 

(Is mutob küpetön, das sets defik mödikün sota ot tio ai papenons 
ko lintelek finotü oks pla pün, bo sekü pron kösömik vokädik.) Ekö! 
sams votik setas sümik ko datif (nen lölöfükam pasäjüföl): 


Gode dani! 

Gode dani, das no esäkob ole düpi tü zeneit! 
Gode lobi! 

Dabeni ole! 


Ole: dani, o söl: ,Reijnders’! 


Malediti utane, kel no löfon Söli: Yesus Kristus! 


Ye pö jenets at i kanon pla datif pagebön subsat po präpod: lü. 
Sam: Dani lü God, kel koedom levikodön obis nämätü Kristus... 
(pened telid elanes di ,Corinthus’: II, 14). Fövot ofovon. 


NUNS. 


Primü yunul ayela medü Volapükagrup pö ,Facebook’ hiel David 
Stanley enotükom nümis tel Volapükagaseda sevädik tiädü „Kosz 
mopolan” (pakipedons in ragiv famŭülik). Binom leposson redakana 
timapenäda at: ‚Arthur Wigley Bateman’ (pemotöl tü 1844, tobul, 18, 
in Linglän, ‚Saint Pancras’ — edeadöl tü 1899, mayul, 19, in Lauz 
stralän, ‚Albion Park’ in tat: New South Wales’). Dokan: Arthur 
Bateman’ ästudom dü degyel 1860" sanavi in Linglän e Deutän, ab 
älifädom periodi daülik lifüpa okik mödadilo in Stralop, kö ävobom as 
sanan. Äbetävom länis e zifis mödikis vü yels: 1865 e 1880 (keniz 
nükamü Laustralän, Deutän, Stockholm’, Sulüda-Frikop, ,Calcutta’). 
Ün 1878 pävobükom ad calan sanavik cifodik (Government Medical 
Officer) in ,Tenterfield’. Tü yulul yela: 1881 < picälodom ad calan 
sanavik cifodik ä müpasanan zuik (,Additional Vaccinator’) pro ziläk 

di ‚Rylstone’. Äbinom sanan balid in ‚Albion Park’. Ün 1893 topät 
patik pinemöl: ,Ravensthorpe’ < pibumon pro om e famül omik. 


Binos nitedik, das äjinom slopikön Volapükamufi pos Volapükaz 
kongred kilid, ab no änitedälom in votükam pianik dub kadäm säz 
slopik püka di ,Schleyer’, ägebölo Volapüki klatädik. Ün 1890 igo 
äbinom liman kadäma di ‚Schleyer, efe kadäman pro Stralop. Gaz 
sed: „Kosmopolan” päpübon fa dokan: ‚Arthur Bateman’ in ,‚Sydney’ 
de 1891 jü fin yela: 1897. Id äbinom spodan zilik Volapükik. Telans 
cilas omik degbal (jiel Mary Louisa Daubeny Bateman’ (latikumo: 
,„Raftery’) e hiel ‚Thomas Arthur Bateman’) id äspodons Volapüko 
de 1898 nemu jü 1905. 


Tü 2021, yulul, 18 yels 190 upasetons sis motedadel datuvala: 
„Johann Martin Schleyer’. Ba äsümom ad lalkiman leigodü meugaz 
kompenans okik plu äplöpöls, kels äbinons äsvo kiemavans pükavik, 
ab tapladü lalkimans zänodatimädik etüvom „stoni sapanas” veratiki, 
kel mögükon ceini pükas anik ad mekavapük neudik gebovik, sevabo 
leprinsipi jönik: gramat balugik sa stamäds dabinik boso pevotüköls 
ma büdüls gramatik e fonetiks. Gasedanüm at panotükon bü dät 
pemäniotöl, kludo levüdob reidanis ad nunön pötü yubid at bosi 
medü sogädaresods sevädik (,Youtube’, ‚Twitter, ‚Facebook, ...), 
dat anna omeboy menefe dö bumavan balido ebenoplöpöl tüma 
magifik Babülonänik binü mekavapüks. 


BUK NULIK. ‚Hermann Philipps’: cifal < epübom pö Volapükagrup 
ela ‚Facebook lisedi võdedas matematik, keli pelautom yufü mate- 
matitidan: ‚Alan Bernthal-Hooker’. Penäd at ninädon leigätodis in Vo- 
lapük, Deutänaz e Linglänapük. Lised at i binon dagetovik pö ladet: 
„http:/volapuk. temerov.org⁄/Volapükanef/Deutänapük/vödabuks.php# 
nulik. Nu ad tidön matemati Volapüko binos tio so fasiliko, äsä ad 
naedön telna tel! 


Slopans ela Interlingue’ (büikumo: Occidental’) suvo lesagons, 
das mödikans lärnons-la püki at medü buk tiädü ,Salute, Jonathan". 
Ek epimon ad tradutön ati ini Volapük ko tiäd: „Glidis, o Jonathan!” 
(kapit 1%; „https://en. wikibooks.org/wiki/Glidis,_o_Jonathan!/Kapit_T; 
fovik: ‚https://en. wikibooks.org/wiki/Glidis,_o_Jonathan /Kapit_2 ). m 


